EUROOPA KOMISJON Brüssel,17.11.2022 COM(2022) 599 final 2022/0374(NLE) Ettepanek: NÕUKOGU OTSUS ühisettevõttele Hochtemperatur-Kernkraftwerk GmbH antud eeliste pikendamise kohta



SELETUSKIRI 1.ETTEPANEKU TAUST Ettepaneku põhjused ja eesmärgid HKG ÜHISETTEVÕTTEKS SAAMISE JA PROJEKTI THTR 300 AJALOOLINE TAUST Ettevõtte Hochtemperatur-Kernkraftwerk GmbH (HKG) eesmärk oli ehitada Saksamaa Liitvabariiki Uentropi (Unna ringkond) tuumaelektrijaam, see seadistada ja seda käitada. Tegemist oli kõrgtemperatuurse tooriumreaktori prototüübiga, mille võimsus oli ligikaudu 300 MWe (THTR 300). Kõnealuse eesmärgi saavutamiseks taotles HKG endale ühisettevõtte staatust. Nõukogu leidis komisjoni ettepanekul, et HKG põhikiri oli kooskõlas Euratomi asutamislepingu ühisettevõtteid käsitlevate sätetega ja et sel ajal oli HKG projekt ühenduse tuumatööstuse arengu seisukohast eriti tähtis, ning andis seepärast HKG-le ühisettevõtte staatuse 25 aastaks alates 1. jaanuarist 1974. HKG taotles ka teatavaid Euratomi asutamislepingu III lisas loetletud eeliseid. Võttes arvesse, et: –tuumaelektrijaama pidi ehitama ühenduse ettevõtjate konsortsium peaaegu täielikult ühendusest pärinevate komponentidega; –tuumaelektrijaama ehitamine lubas märkimisväärselt parandada elektri tööstusliku tootmise tehnilisi protsesse; –asutamislepingu III lisas loetletud eeliste andmine HKG-le võis kergendada finantskohustusi ja piirata sellisele ettevõttele omaseid majanduslikke riske; –HKG pidi tegema ühendusele kättesaadavaks patentidega mitteseotud teabe, mida ta kogub tuumaelektrijaama projekti rakendamise käigus, otsustas nõukogu anda mõned Euratomi asutamislepingu III lisas loetletud eelised, seda eelkõige mõnedest maksudest vabastamise näol. Need eelised anti ajavahemikuks, mis lõpeb kolm aastat pärast seda, kui ettevõte on elektrijaama lõplikult vastu võtnud. Algsed otsused 1974. aasta juunis võttis nõukogu komisjoni ettepanekute põhjal vastu kaks otsust: –nõukogu 4. juuni 1974. aasta otsus 74/295/Euratom ühisettevõtte Hochtemperatur-Kernkraftwerk GmbH (HKG) asutamise kohta; –nõukogu 4. juuni 1974. aasta otsus 74/296/Euratom ühisettevõttele Hochtemperatur-Kernkraftwerk GmbH (HKG) eeliste andmise kohta.

Algsete otsuste muudatused 11. juulil 1983 otsustati ühisettevõtte üldkoosolekul suurendada äriühingu märgitud kapitali. Kõnealuse suurendamise tõttu tuli muuta ühisettevõtte põhikirja. Samuti taotles ühisettevõte 1974. aastal kapitalitehingute maksust (Kapitalverkehrsteuer) saadud vabastuse laiendamist ühisettevõtte märgitud kapitali paigutatud varadele kooskõlas eespool nimetatud suurendamisega. Võttes arvesse, et: –põhikirja muutmine ei mõjutanud ühisettevõtet reguleerivaid sätteid ja oli kooskõlas projekti arenguga; –vabastuse laiendamine võis vähendada finantseerimiskulusid ja seega piirata sellisele ettevõttele omaseid majanduslikke riske, võttis nõukogu 1984. aasta veebruaris vastu kaks otsust, millega kohandatakse 1974. aasta otsuseid HKG kapitali suurendamise kohta: –nõukogu 21. veebruari 1984. aasta otsus 84/104/Euratom, millega kiidetakse heaks ühisettevõtte HKG põhikirja muutmine; –nõukogu 21. veebruari 1984. aasta otsus 84/105/Euratom, millega muudetakse otsust 74/296/Euratom ühisettevõttele HKG eeliste andmise kohta. Elektrijaama tegevus ja eesmärkide muutmise põhjused HKG võttis lõpuks THTR ärieesmärgil kasutusele 1. juunil 1987. Elektrijaama käitati kuni 29. septembrini 1988, mil see seisati. Kõnealuse ajavahemiku jooksul esines elektrijaama töös rikete tõttu mitmeid katkestusi. Majanduslikud, tehnilised ja kütuseelemendi tarnetega seotud raskused ning rahastamisprobleemid tuumajaama taaskäivitamiseks vajaliku loa saamisel on põhjused, miks 1. septembril 1989 tehti otsus, et tuumajaam seisatakse kohe ja lõplikult. Sellest ajast alates on ühisettevõttel järgmised eesmärgid: tuumareaktori seiskamine, reaktorisüdamiku tühjendamine, ohutu kaitsekesta sulgemine ning järelevalve korraldamine. 13. detsembril 1989 sõlmisid Saksamaa Liitvabariik, Nordrhein-Westfaleni liidumaa, HKG ja selle liikmed lepingu projekti THTR 300 kavandatud lõpetamiseks. Leping sisaldas finantsaspekte käsitlevaid sätteid. HKG edasised taotlused HKG-le otsusega 74/296/Euratom antud maksusoodustused lõppesid 31. mail 1990 ehk kolm aastat pärast seda, kui ettevõte 1. juunil 1987 elektrijaama lõplikult vastu võttis. 1990. aasta 9. veebruari ja 6. märtsi kirjadega esitasid HKG liikmed taotluse, et antud eeliseid pikendataks ajani, mil HKG ühisettevõtte staatus lõpeb, ja et eeliseid kohandataks vastavalt ettevõtte hetkeolukorrale, mis eeldas lisarahastamist, mida maksustamise eesmärgil loetakse varaliseks sissemakseks. HKG rakendas tuumaelektrijaama dekomisjoneerimise programmi kuni ohutu kaitsekesta sulgemise etapini ja tegi seejärel ettepaneku viia ellu asjaomaste tuumarajatiste järelevalve programm. Nõukogu leidis, et ühenduses ei ole samaväärseid programme ning et nende rakendamine annaks kasulikke kogemusi tuumatööstuse ja ühenduse tuumaenergeetika edasise arengu jaoks. Samuti leidis nõukogu, et on soovitatav aidata HKG-d programmide rakendamisel, kergendades tema finantskohustusi, ja pikendada antud eeliseid. Nõukogu pikendas oma 16. novembri 1992. aasta otsusega HKG-le antud eeliseid otsuse 74/295/Euratom kehtivusaja lõpuni.

30. märtsil 1998 taotles HKG komisjonilt oma ühisettevõtte staatuse pikendamist 25 aasta võrra. Kõnealust taotlust põhjendati oluliste kogemustega, mida Saksamaa, Euroopa ja maailma tuumatööstus saaks tuumajaama lõplikust seiskamisest ja dekomisjoneerimisest. See seisukoht põhines asjaolul, et THTR 300 on suurim seda tüüpi reaktor maailmas ja et tuumajaama ainulaadne konfiguratsioon (eelkõige sulgemist arvestades) annab enneolematu võimaluse saada kogemusi sulgemise tulemustest ja kuludest. HKG lisas, et 13. novembril 1989 sõlmisid Saksamaa Liitvabariik, Nordrhein-Westfaleni liidumaa, HKG ja selle liikmed raamlepingu, mille eesmärk oli viia lõpule projekti THTR 300 lõppetapp. Kõnealuse raamlepingu ja sellele 18. detsembril 1996 lisatud muudatusega reguleeritakse kuni 2009. aastani kavandatud etappe, sealhulgas HKG tegevuse rahastamise kokkuleppeid. Saksamaa toetas HKG taotlust ja märkis, et Saksamaa Liitvabariigi valitsus pooldab ettevõttele antud maksusoodustuste säilitamist. Saadud teabe põhjal leidis komisjon, et nõukogu poolt 1992. aastal heaks kiidetud väited kehtivad endiselt; eelkõige oli ettevõtja tegevus endiselt sama ning raamistik, milles ta seda teostas, oli identne. Kuna aga Saksamaa Liitvabariigi, Nordrhein-Westfaleni liidumaa, HKG ja selle liikmete vahel HKG tegevuse rahastamiseks sõlmitud kokkulepped kehtivad üksnes 31. detsembrini 2009, tegi komisjon ettepaneku, et nõukogu kiidaks vastavalt Saksamaa ametiasutuste ja HKG vahel kokku lepitud ajavahemikule heaks ühisettevõtte staatuse ja HKG-le antud eeliste pikendamise sama pikaks ajaks, st 31. detsembrini 2009. Komisjoni ettepaneku põhjal pikendas nõukogu 7. mail 2002. aastal HKG ühisettevõtte staatust ja HKG-le antud eeliseid 31. detsembrini 2009. 26. aprilli 2010. aasta kirjaga palus Hammis asuv Hochtemperatur-Kernkraftwerk GmbH (HKG) veelgi pikendada ühisettevõtte staatust, mis kehtestati esimest korda otsusega 74/295/Euratom ja mida on juba üks kord pikendatud nõukogu 7. mai 2002. aasta otsusega 11 aastaks alates 1. jaanuarist 1999. See pikendamine peaks hõlmama ka kinnisvaratehingute maksust, maamaksust ja pikaajalise laenu intressiga seotud ettevõtlustulult tasumisele kuuluvast maksust vabastamisi, mis anti samal ajal. HKG taotles kehtiva staatuse pikendamist järgmiseks 25 aastaks alates 31. detsembrist 2009. Põhjenduseks esitas HKG järgmised väited. Hamm-Uentropis asuva kõrgtemperatuurse tooriumreaktoriga (THTR) tuumaelektrijaama prototüübi projektiga kohustus HKG katsetama tööstuslikult ja majanduslikult kõrgtemperatuurse reaktori tehnoloogiat eesmärgiga tagada Saksamaa edasine ja pikaajaline energiavarustuse kindlus. Teadmised, mis on saadud tuumaenergiast elektri tootmise kohta, ei saa piirduda üksnes ehitamise ja käitamisega. Täielikkuse huvides tuleks hõlmata teadmised, mis on saadud tuumajaama seiskamise kavandamisest, seiskamisest, ohutust kaitsekesta sulgemisest ja dekomisjoneerimisest (käesoleval juhul kõrgtemperatuurse reaktori tehnoloogia). HKG arvates on ohutu kaitsekesta sulgemise (kaitsekesta sulgemise aeg) ja sellele järgneva dekomisjoneerimise ajal saadud teadmised väga olulised Euroopa ja maailma tuumatööstusele, eriti ajal, mil kõrgtemperatuurse reaktori tehnoloogiat kasutatakse jälle IV põlvkonna reaktorites, ning üldise ettekujutuse (olelusringi kulu) saamiseks tuleb kaasata ka seiskamise eri etapid. THTR 300 tuumajaam on maailma suurim veeriskihtreaktor, millel on reaktori raudbetoonist surveanum (RCRPV) ning sisseehitatud keraamiline peegeldi ja vooderdis ning kuumgaasitorustiku isolatsioon. Ohutult kaitsekesta suletud tuumajaama eripära pakub seniajani ainulaadset võimalust analüüsida andmeid ja kulusid, mis on seotud RCRPV-ga tuumajaama „kvaasi-passiivse” ohutu kaitsekesta sulgemisega, eelkõige energiakulude (ventilatsioon, õhukuivatus jne), tegevuskulude, perioodiliste katsete ja remonditööde puhul. HKG loodab tuumajaama lõplikust dekomisjoneerimisest ning südamikusisesest kaugjuhitud ja manuaalsest dekomisjoneerimistööst teha olulisi järeldusi. Lisaks annab RCRPV sisepinna väljatõmbamine (mitte kõiki tõmmitsaid ei saa üheaegselt lahti pingestada) ja RCRPV sisse paigaldatud 550 Mg radioaktiivselt saastunud keraamikakomponentide demonteerimine uusi teadmisi kõrgtemperatuursete reaktorite dekomisjoneerimise kohta. HKG eesmärk on teha need järeldused jätkuvalt ELi liikmesriikidele kättesaadavaks. Dekomisjoneerimise aja suhtes ei ole siiani selgust, kuna tähtis on sobiva radioaktiivsete jäätmete hoidla olemasolu ja valmisolek, ning seepärast palutakse ühisettevõtte staatust pikendada 25 aasta võrra. Projekti suurt tähtsust ühenduse tuumatööstuse arengu seisukohast, mis on vajalik Euroopa ühisettevõtte staatuse andmiseks, tunnistas nõukogu juba oma 16. novembri 1992. aasta otsusega ühisettevõttele HKG antud eeliste pikendamise kohta, st ajal, mil THTR 300 tuumajaam seisati. Samuti tunnistati, et ühenduses puuduvad võrreldavad juhtumid seoses programmidega, mis käsitlevad tuumajaama seiskamist kuni ohutu kaitsekesta sulgemise etapini, ning sellise ohutult kaitsekesta suletud tuumajaama tingimuste säilitamise ja jälgimisega. Tehti kindlaks, et selliste programmide elluviimine annab kasulikke kogemusi tuumatööstusele ja tuumaenergia edasiseks arendamiseks ühenduses. Projekt THTR 300 saaks jätkuvalt märkimisväärset abi Saksamaa valitsuselt ja Nordrhein-Westfaleni liidumaalt. Abi andmine sätestati 1989. aastal sõlmitud lepingus projekti THTR 300 kavandatud lõpetamise kohta, mille alusel makstakse muu hulgas THTR 300 tuumajaama passiivtoimimise eest pärast 31. detsembrit 2009. Euroopa Komisjonile saadetud teates toetas Saksamaa valitsus HKG taotlust ühisettevõtte staatuse pikendamiseks. Staatust pidi siiski pikendatama üksnes 31. detsembrini 2017 ja mitte edasiseks 25 aastaks, nagu taotles HKG, kuna Saksamaa rahastamisleping kehtib ainult nimetatud kuupäevani.

Oma 17. juuni 2011. aasta otsuses ettevõtte Hochtemperatur-Kernkraftwerk GmbH (HKG) ühisettevõtte staatuse pikendamise kohta (2011/362/Euratom) otsustas nõukogu järgmist. Ettevõttele Hochtemperatur-Kernkraftwerk GmbH (HKG) antud Euroopa Aatomienergiaühenduse asutamislepingu kohast ühisettevõtte staatust pikendati kaheksaks aastaks alates 1. jaanuarist 2010. HKG eesmärk on rakendada Saksamaa Liitvabariigis Uentropis (Unna ringkond) asuva tuumaelektrijaama dekomisjoneerimise programmi kuni ohutu kaitsekesta sulgemise etapini ja viia seejärel ellu kaitsekesta suletud tuumarajatiste järelevalve programm. HILJUTISED ARENGUSUUNAD 7. oktoobri 2021. aasta kirjaga palus Hammis asuv Hochtemperatur-Kernkraftwerk GmbH (HKG) veelgi pikendada ühisettevõtte staatust, mis kehtestati esimest korda otsusega 74/295/Euratom ja mida on juba kaks kord pikendatud: esimest korda nõukogu 7. mai 2002. aasta otsusega 11 aastaks alates 1. jaanuarist 1999 ja teist korda nõukogu 17. juuni 2011. aasta otsusega kaheksaks aastaks alates 1. jaanuarist 2010. See pikendamine peaks hõlmama ka kinnisvaratehingute maksust, maamaksust ja pikaajalise laenu intressiga seotud ettevõtlustulult tasumisele kuuluvast maksust vabastamisi, mis anti samal ajal. Lisaks taotles HKG vabastust kõikidest otsestest maksudest, mida tuleks muidu maksta ühisettevõtete, nende omandi, varade ja tulude pealt. HKG taotles, et see erand tehtaks võimalikult ulatuslikult ja et seda kohaldataks alates 1. jaanuarist 2018. Selguse huvides, kuid mitte ammendava loeteluna, taotles HKG vabastust järgmistest Saksamaal kohaldatavatest otsestest maksudest: –Körperschaftsteuer (äriühingu tulumaks), –Solidaritätszuschlag (äriühingu tulumaksu „solidaarsusmaks“) –Gewerbesteuer (kohalik ettevõtlusmaks) –Grunderwerbsteuer (kinnisvaratehingutelt võetav maks) –Grundsteuer (maamaks) Saksamaa valitsuse avaldus HKG ühisettevõtte staatuse pikendamise taotluse kohta Euroopa Komisjonile 23. aprillil 2021 ja 6. mail 2022 saadetud teadetes toetas Saksamaa valitsus HKG taotlust ühisettevõtte staatuse pikendamiseks eelkõige järgmistel põhjustel: THTRi ohutu kaitsekesta sulgemise etapp kestab kauem kui praegu kavandatud ajavahemik. See etapp on kuni 31. detsembrini 2022 rahaliselt tagatud föderaalvalitsuse, Nordrhein-Westfaleni liidumaa, HKG ja selle aktsionäride vaheliste lepingutega. THTRi puhul oodatav ebatavaliselt pikk kaitsekesta sulgemise etapp ja eelkõige reaktori raudbetoonist surveanuma hilisem demonteerimine annab eelduste kohaselt tuumarajatiste dekomisjoneerimise kohta uusi teadmisi. Lisaks avaldab reaktori surveanuma demonteerimine, mille jaoks ei ole veel piisavalt praktilisi kogemusi, märkimisväärset mõju kuludele. Sellises olukorras on haldava äriühingu HKG ja selle liikmete edasine kaasamine olulise tähtsusega ning Euroopa ühisettevõtte staatuse pikendamine on põhimõtteliselt sisuliselt põhjendatud. HKG on taotlenud komisjoni energeetika peadirektoraadilt Euroopa ühisettevõtte staatuse pikendamist kuni 31. detsembrini 2027. Praegu on rahastamiskord aga kavandatud alles 2022. aasta lõpuni ning Euroopa Liidu Nõukogu kinnitas oma 17. juuni 2011. aasta otsuses, et selline kestus on määrav põhjus antavate soodustuste kehtivuse piiramiseks, mistõttu Nordrhein-Westfaleni liidumaa rahandusministeerium, keda maksusoodustused mõjutavad, kiitis heaks Euroopa ühisettevõtte staatuse pikendamise üksnes kuni 31. detsembrini 2022. Saksamaa Liitvabariigi valitsusel ei ole sellise tähtaja kehtestamise suhtes kahtlusi ning lisaks sellele ei näe Saksamaa Liitvabariigi haridus- ja teadusministeerium põhjust, miks Euroopa ühisettevõtte staatus tuleks tingimata lahutada eespool nimetatud rahastamiskorra kestusest. Seetõttu pooldab Saksamaa valitsus HKG Euroopa ühisettevõtte staatuse pikendamist kuni 31. detsembrini 2022. JÄRELDUSED Komisjon on seisukohal, et argumendid, millega nõukogu nõustus 2011. aastal HKG ühisettevõtte staatuse ja eeliste pikendamise kohta, kehtivad endiselt, eelkõige on ettevõtja tegevus jätkuvalt sama ja raamistik, milles ta tegutseb, on identne. Seepärast on komisjon seisukohal, et nõukogu peaks pärast ühisettevõtte staatuse pikendamise heakskiitmist pikendama ka oma otsust HKG-le antud eeliste kohta. Saksamaa Liitvabariigi, Nordrhein-Westfaleni liidumaa, HKG ja selle liikmete vahel HKG tegevuse rahastamiseks sõlmitud kokkulepped kehtivad üksnes 31. detsembrini 2022.

Seepärast teeb komisjon ettepaneku, et nõukogu kiidaks Saksamaa ametiasutuste ja HKG vahel kokku lepitud ajavahemiku kohaselt heaks ka HKG ühisettevõtte staatuse pikendamise 31. detsembrini 2022. 2.ÕIGUSLIK ALUS Euratomi asutamislepingu artiklis 45 on sätestatud, et asutatakse ühisettevõtted, mis on määratletud kui ühenduse tuumatööstuse arengu seisukohast eriti tähtsad ettevõtjad. Euratomi asutamislepingu artikli 46 kohaselt peab komisjon läbi vaatama kõik ühisettevõtte asutamise projektid. Komisjon peab kõik ühisettevõtte asutamise projektid koos oma põhjendatud arvamusega edastama nõukogule. Euratomi asutamislepingu artiklite 47–49 kohaselt asutatakse ühisettevõtted nõukogu otsusega komisjoni ettepaneku põhjal. Euratomi asutamislepingu artiklis 48 on sätestatud: „ Nõukogu võib komisjoni ettepaneku põhjal ühehäälselt rakendada mõnesid või kõiki käesoleva lepingu III lisas loetletud eeliseid iga ühisettevõtte suhtes;“ Euratomi asutamislepingu III lisa, mis käsitleb eelised, mida lepingu artikli 48 alusel võib anda ühisettevõtetele, sisaldab järgmist: „4. Vabastamine kõikidest kinnisvara omandamisel nõutavatest maksudest ja lõivudest ning registreerimis- ja dokumenteerimistasudest. 5. Vabastamine kõikidest otsestest maksudest, mida tuleks muidu maksta ühisettevõtete, nende omandi, varade ja tulude pealt.“ 3.MÕJU EELARVELE Mõju ELi eelarvele puudub. 2022/0374 (NLE) Ettepanek: NÕUKOGU OTSUS ühisettevõttele Hochtemperatur-Kernkraftwerk GmbH antud eeliste pikendamise kohta EUROOPA LIIDU NÕUKOGU, võttes arvesse Euroopa Aatomienergiaühenduse asutamislepingut, eriti selle artiklit 48, võttes arvesse Euroopa Komisjoni ettepanekut ning arvestades järgmist:

(1)Otsusega 74/295/Euratom asutas nõukogu asutamislepingu kohase ühisettevõtte Hochtemperatur-Kernkraftwerk GmbH (HKG) 25 aastaks alates 1. jaanuarist 1974. (2)Otsusega 2011/362/Euratom pikendas nõukogu HKG ühisettevõtte staatust kuni 31. detsembrini 2017. (3)Otsusega 74/296/Euratom ja 16. novembri 1992. aasta otsusega andis nõukogu HKG-le mitu asutamislepingu III lisas loetletud eelist 25 aastaks alates 1. jaanuarist 1974. (4)Otsusega 2011/374/Euratom pikendas nõukogu antud soodustusi kuni 31. detsembrini 2017. (5)7. oktoobri 2021. aasta kirjas palus HKG ühisettevõtte staatust veel pikendada. See pikendamine peaks hõlmama ka kinnisvaratehingute maksust, maamaksust ja pikaajalise laenu intressiga seotud ettevõtlustulult tasumisele kuuluvast maksust vabastamisi, mis anti samal ajal. Lisaks taotles HKG vabastust kõikidest otsestest maksudest, mida tuleks muidu maksta ühisettevõtete, nende omandi, varade ja tulude pealt. Ta taotles, et see erand tehtaks võimalikult laiaulatuslikult ja et seda kohaldataks alates 1. jaanuarist 2018. Selguse huvides, kuid mitte ammendava loeteluna, taotles HKG vabastust järgmistest Saksamaal kohaldatavatest otsestest maksudest: Körperschaftsteuer (äriühingu tulumaks), Solidaritätszuschlag (äriühingu tulumaksu „solidaarsusmaks“), Gewerbesteuer (kohalik ettevõtlusmaks), Grunderwerbsteuer (kinnisvaratehingutelt võetav maks), Grundsteuer (maamaks). (6)HKG praegune eesmärk on rakendada tuumaelektrijaama dekomisjoneerimise programmi kuni ohutu kaitsekesta sulgemise etapini ja viia seejärel ellu kaitsekesta suletud tuumarajatiste järelevalve programm. (7)Ühenduses ei ole samaväärseid programme, kuna tänaseni ei ole ühenduses lõplikult seisatud ühtki kõrgtemperatuurset reaktorit. (8)Seepärast on selliste programmide rakendamine oluline, kuna sellest saadakse kasulikke kogemusi tuumaenergiatööstuse jaoks ja ühenduse tuumaenergeetika edasiseks arendamiseks, eelkõige seoses tuumarajatiste dekomisjoneerimisega. (9)HKG-d tuleks seepärast abistada tuumaelektrijaama dekomisjoneerimise programmi rakendamisel kuni ohutu kaitsekesta sulgemise etapini ja kaitsekesta suletud tuumarajatiste järelevalve programmi rakendamisel, kergendades ettevõtte finantskohustusi ja kohaldades täiendavaid maksusoodustusi. (10)Saksamaa Liitvabariik, Nordrhein-Westfaleni liidumaa, HKG ja selle liikmed on sõlminud kokkuleppe HKG tegevuse rahastamiseks 31. detsembrini 2022. (11)Seepärast tuleks HKG-le antud eeliseid tagasiulatuvalt pikendada samaks ajavahemikuks, kui pikendati tema ühisettevõtte staatust, st 1. jaanuarist 2018 kuni 31. detsembrini 2022. (12)Pärast 31. detsembrit 2022 sõltub HKG ühisettevõtte staatuse edasine pikendamine sellest, kas HKG esitab taotluse dekomisjoneerimisloa saamiseks. ON VASTU VÕTNUD KÄESOLEVA OTSUSE: Artikkel 1 Liikmesriigid pikendavad alates 1. jaanuarist 2018 viieks aastaks järgmisi ühisettevõttele Hochtemperatur-Kernkraftwerk GmbH (HKG) antud Euroopa Aatomienergiaühenduse asutamislepingu III lisas loetletud eeliseid: (1)vabastamine kinnisvaratehingutelt võetavast maksust (Grunderwerbsteuer) kõnealuse lisa punkti 4 alusel; (2)vabastamine kõigist otsestest maksudest, mida tuleks muidu maksta ühisettevõtte, selle omandi, varade ja tulude pealt kõnealuse lisa punkti 5 alusel. Artikkel 2 Artiklis 1 loetletud eelised antakse HKG-le tingimusel, et Euroopa Komisjonil on juurdepääs kogu tööstus-, tehnilisele ja majandusteabele, sealhulgas ohutusteabele, mida HKG on saanud tuumaelektrijaama dekomisjoneerimise (kuni ohutu kaitsekesta sulgemise etapini) programmi ja kaitsekesta suletud tuumarajatiste järelevalve programmi rakendamise käigus. Kõnealune kohustus laieneb kogu teabele, mida HKG võib edastada vastavalt temaga sõlmitud lepingutele. Komisjon määrab kindlaks, millist teavet tuleb talle mil viisil edastada, ning tagab sellise teabe levitamise.